kardosdrur/scandi-wiki huggingface dataset:
Huset Wettin

Wettin er en tysk fyrsteslægt. De regerede som markgrever, kurfyrster og konger af Sachsen i over 800 år. De har også været konger af Polen, Belgien, Portugal, Storbritannien og Bulgarien. Slægten stammer fra Burg Wettin ved Halle i det nuværende Sachsen-Anhalt.

I 1089 blev slægten landgrever af Meissen, i 1423 kurfyrster af Sachsen og i 1236 også landgrever af Thüringen. I 1485 blev slægten delt i to linjer, den yngre, albertinske linje, regerede som konger af Polen fra 1697 til 1763 og i Sachsen fra 1806 til 1918.

Den ældre, ernestinske linje mistede i 1547 kurfyrsteværdigheden til albertinerne, men beholdt sine besiddelser i Thüringen, som de opdelte i et større antal småstater (ernestinske hertugdømmer). Et af de ernestinske huse, Sachsen-Coburg-Gotha, blev konger af Belgien (fra 1831) og Bulgarien (1908-1946), desuden i Portugal og fra 1901 i Storbritannien, da dronning Victoria af Slægten Hannover døde.

Huset Wettins overhoved har siden 1968 været markgreve Maria Emanuel af Meissen, som overtog efter sin far markgreve Friedrich Christian. Prominente medlemmer af slægten inkluderer dronning Elisabeth 2. af Storbritannien og Bulgariens tidligere konge (og senere statsminister) Simeon af Sachsen-Coburg-Gotha.

Eksterne henvisninger 
 Die Wettiner 
 Fürstenzug in Dresden 

 
Wettin
Elías Figueroa

Elías Ricardo Figueroa Brander (født 25. oktober 1946 i Valparaíso, Chile) er en tidligere chilensk fodboldspiller, der gennem 1980'erne og 1990'erne spillede som midterforsvarer på Chiles landshold, samt hos flere sydamerikanske klubber, primært CA Peñarol og SC Internacional. Han blev i 2004 udvalgt til FIFA 100, en kåring af de 125 bedste nulevende fodboldspillere gennem historien, og blev også i både 1974, 1975 og 1976 kåret til Årets spiller i Sydamerika.

Figueroa blev uruguayansk mester med CA Peñarol i 1967 og 1968, brasiliansk mester med SC Internacional i 1975 og 1976 samt chilensk pokalvinder i 1977 og mester i 1978, begge gange med Palestino

Landshold 
Figueroa nåede i løbet af sin karriere at spille 70 kampe og score to mål for Chiles landshold, som han repræsenterede i årene mellem 1966 og 1982. Han var en del af den chilenske trup til både VM i 1966, VM i 1974 og VM i 1982, samt til Copa América i 1979.

Titler 
Uruguayansk mesterskab
 1967 og 1968 med CA Peñarol

Brasiliansk mesterskab
 1975 og 1976 med SC Internacional

Chilensk mesterskab
 1978 med Palestino

Chilensk pokaltitel
 1977 med Palestino

Eksterne henvisninger 

 Spillerinfo 

Fodboldspillere fra Chile
Fodboldspillere fra Sport Club Internacional
Fodboldspillere fra Club Atlético Peñarol
Fodboldspillere fra Santiago Wanderers
Fodboldspillere fra Colo-Colo
Personer fra Valparaíso
Deltagere ved verdensmesterskabet i fodbold 1966
Deltagere ved verdensmesterskabet i fodbold 1974
Deltagere ved verdensmesterskabet i fodbold 1982
Gylden løveabe

Gylden løveabe (Leontopithecus rosalia), eller gylden løvetamarin, er en af de største egernaber. Den har sit navn efter den gyldne pels og ansigtsfarve og den karakteristiske "løvemanke" omkring hovedet.

Den bliver omkring mellem 20-34 cm lang, og kan vejer mellem 380 og 700 gram. Den kan blive helt op til 10 år gammel og lever af insekter, fugleæg, små pattedyr og frugt. Den bliver kønsmoden efter 16-20 måneder og er drægtig i 132-145 dage, hvorefter den føder 1-2 unger.

Gylden løveabe er dagsaktiv og kan ligesom egern bevæge sig i de tyndeste grene for at søge føde uden at falde ned.

En gylden løveabes forsvarsposition er åben mund, buet ryg og en heftig stirren. 
Som de fleste andre aber bruger de meget tid på personlig hygiejne, hvor det for det meste er hannerne, der tager sig af hunnerne.  Den lever i Brasiliens regnskov og er meget truet som følge af skovhugst. Bestanden var på et tidspunkt nede på kun 100 fritlevende eksemplarer. Zoologiske haver verden over begyndte da et avle og genudsætte dem med stor succes, så der nu er omkring 400 fritlevende individer, hvor langt størsteparten findes i Reserva Biologica de Poco des Antas i Rio de Janeiro.

Referencer

Eksterne henvisninger 

 
Aber fra Sydamerika
Egernaber
Katy Bødtger

Katy Bødtger (født 28. december 1932 i København, død 1. maj 2017) var en dansk sangerinde.

Opvækst og karrierens indledning 
Katy Bødtger blev født i små kår på Nørrebro som datter af en værktøjsmager og en samlebåndsarbejder. Senere flyttede familien til Husum, hvor Bødtger begyndte at synge i Danmarks Radios Pigekor. Hun gik ud af skolen efter 7. klasse og kom til at ekspedere i en parfumeforretning.

Hun var nogle år i Canada, men vendte tilbage til Danmark og genoptog parfumesalget. Men nu begyndte hun at gå til sangundervisning hos Johannes Wahl. Gennem ham blev pladeselskabet Nordisk Polyphon opmærksom på den unge sangerinde i 1957, og de gav hende lov til at indspille Fiskerpigens sang, som blev en stor succes med et salg på over 100.000 grammofonplader.

I 1960 vandt hun Dansk Melodi Grand Prix med sangen Det var en yndig tid komponeret af Vifred Kjær med tekst af Sven Buemann, og i 1963 leverede hun sangstemme til Lone Hertz's hovedrolle i operette-filmen Frk. Nitouche.

I en periode havde hun et glimrende samarbejde med Gustav Winckler og var fast solist i radioens udsendelser Palmehaven. I 1960'erne gjorde Bødtger sig en del i dansktopgenren med successer som "Min sang til dig", "Lille sorte stær", Så går vi til enkebal" og "Fest i gaden". I 1980'erne indspillede hun flere plader med danske salmer.

I 2005 udkom et 3-cd-bokssæt med titlen Blå viol. Boksen indeholdt nogle af Bødtgers mest kendte, gamle indspilninger.

Privatliv 
Katy Bødtger var i en række år gift og fik en datter. Ægteskabet blev dog opløst igen.

Referencer

Eksterne henvisninger 
 
 
 

Sangere fra Danmark
Personer fra Nørrebro
Vindere af Dansk Melodi Grand Prix
Deltagere ved Eurovision Song Contest 1960
Danmarks Eurovision Song Contest-deltagere
Deltagere ved Dansk Melodi Grand Prix 1960
Deltagere ved Dansk Melodi Grand Prix 1961
William Pitt den ældre

William Pitt, 1. jarl af Chatham, kendt som William Pitt den ældre, (født 15. november 1708, død 11. maj 1778) var en britisk statsmand tilknyttet Whig-partiet. Han var statssekretær under Syvårskrigen og senere premierminister i perioden 1766-68.

Den amerikanske by Pittsburgh er opkaldt efter William Pitt. Han kaldes den ældre for at skelne ham fra hans søn, William Pitt den yngre, der var premierminister 1783-1801 og 1804-06.

Premierministre fra Storbritannien
Ledere af Underhuset
Jarler fra Storbritannien
Alumni fra University of Oxford
Britiske politikere fra Whig-partiet
Teófilo Cubillas

Teófilo Juan Cubillas Arizaga (født 8. marts 1949 i Lima, Peru) er en tidligere peruviansk fodboldspiller, der spillede for en række sydamerikanske og europæiske klubber, samt for Perus landshold, som han vandt Copa América med i 1975. Han regnes som den bedste spiller i peruviansk fodboldhistorie, og deltog ved tre VM-slutrunder med landet. Han blev udvalgt som Perus største spiller nogensinde i en IFFHS afstemning, hvor han også blev inkluderet i verdens Top 50. He was renowned for his technique, shooting ability and free kick ability. Han var en af de 1970 verdens bedste spillere og den bedste i sin position i årtiet kun bag hollænderne Johan Cruyff. Blandt hans vigtigste præstationer er FIFA priserne for den bedste unge spiller og bronzestøvlen i Mexico 1970 samt sølvstøvlen og medlem af det ideelle hold i Argentina 1978, han var også mester og bedste spiller i 1975 Copa América. Han er en af de bedste angribende midtbanespillere i fodboldens historie.

Cubillas blev i 2004, som den eneste peruvianer, udvalgt til FIFA 100, en kåring af de 125 bedste nulevende fodboldspillere gennem historien. Han blev i 1972 desuden kåret til Årets fodboldspiller i Sydamerika.

Eksterne henvisninger 
 Spillerinfo 

Fodboldspillere fra Peru
Fodboldspillere fra FC Porto
Fodboldspillere fra FC Basel
Deltagere ved verdensmesterskabet i fodbold 1970
Deltagere ved verdensmesterskabet i fodbold 1978
Deltagere ved verdensmesterskabet i fodbold 1982
William Pitt

Der er flere personer med navnet William Pitt:
 William Pitt den ældre (1708-78) – britisk politiker, premierminister 1766-68
 William Pitt den yngre (1759-1806) – britisk politiker, premierminister 1783-1801 og 1804-06, søn af Pitt den ældre
 William Pitt Fessenden (1806-69) – amerikansk politiker, finansminister 1864-65
 William Pitt Leleiôhoku (1854-77) – hawaiiansk kronprins og musiker
Saint-Paul (metrostation)

Saint-Paul er en station på metronettet i Paris og betjener metrolinje 1. Den ligger i 4. arrondissement og har tilnavnet Le Marais. 

Den er navngivet til ære for apostlen Paulus.

Historie

Indtil 2007 var der på stationens perroner udstillingsvinduer, som både blev benyttet som reklameplads for kvarterets handlende og til udstillinger med forskellige temaer omkring nutidige designere. I 2009 er stationen under renovering, så disse vinduer er fjernet. Den fik forhøjet sine perroner som forberedelse til linje 1's overgang til automatisk drift i weekenden 4. og 5. april 2009..

Beliggenhed 
Stationens udgang ligger, hvor Rue Saint-Antoine bliver til Rue de Rivoli.

Adgang 
Der findes kun en enkelt trappe til stationen, og den fører til perronen i retning mod Château de Vincennes. Der er ikke nogen adgang til perronen i modsat retning.

Trafikforbindelser

Omgivelser 
Stationen betjener bykvarteret Le Marais og mere specifikt gymnasierne Charlemagne og Sophie Germain samt gaderne Rue des Rosiers (Pletzl), Rue Saint-Antoine og begyndelsen af Rue de Rivoli.

Den ligger desuden tæt ved borgmesterkontoret for 4. arrondissement og ved Place des Vosges.

Udsmykning 
Ved stationen står en sjælden lampe af typen Val d'Osne. Disse blev opstillet i 1909 og var almindelige til 1923, men de fleste af dem er nu helt forsvundet. Skiltet "METRO" er omgivet af en frise i smedejern, og oven over den findes en hvid lysende kugle i opalglas.

Galleri

Eksterne kilder/henvisninger 

Saint-Paul
Saint-Paul
Sweet Home Alabama (sang)

"Sweet Home Alabama" er en sang af Lynyrd Skynyrd, og kan findes på deres andet album Second Helping fra 1974. Teksten er skrevet Ronnie Van Zant og musikken af Ed King og Gary Rossington fra gruppen.

Sangen er et svar på sangene "Southern Man" og "Alabama", som er skrevet af Neil Young (Crosby, Stills, Nash & Young). De to sange omhandler racisme og slaveri i de amerikanske sydstater.

Sangen er siden blevet anvendt i en række film såsom filmen af samme navn, Con Air, 8 Mile, Forrest Gump og 2003-udgaven af Motorsavsmassakren.

Referencer 

Sange fra USA
Sange fra 1974
Ellesmere Island

Ellesmere Island (fransk: Île Ellesmere) i Ishavet er verdens tiendestørste ø og Canadas tredjestørste ø med sine 196.235 km2. Ellesmere Island er den største ø i øgruppen Dronning Elizabeth-øerne og er en del af det canadiske arktiske øhav. Den bebos af 168 mennesker (2002). Administrativt er øen en del af territoriet Nunavut.

Øen ligger op til det nordlige Grønland ved Baffin Bay.

Bosættelser 

Øen har tre bosættelser: Alert, Eureka, og Grise Fiord.

Historie 

Øen blev først opdaget af William Baffin i 1616. Den blev navngivet i 1852 af Sir Edward A. Inglefield under hans ekspedition, der søgte efter Francis Egerton, 1st Earl of Ellesmere. Dele af øen blev kortlagt af Otto Sverdrups ekspedition på den anden Fram-ekspedition 1898-1902.

Under Den kolde krig havde det canadiske luftvåben en større base dér for forhåndsvarsling af interkontinentale ballistiske missiler – den nordligste i verden. Denne er nu mindre bemandet.

Nordligst på Ellesmere Island ligger Alert verdens nordligste fast beboede sted, kun omkring 800 km fra Nordpolen.

Referencer

Eksterne henvisninger 

Øer i Nunavut
Ronnie Van Zant

Ronald Wayne "Ronnie" Van Zant (15. januar 1948 – 20. oktober 1977) var forsanger og primære sangskriver i rockbandet Lynyrd Skynyrd og har skrevet hits som "Sweet Home Alabama" og "Free Bird". Han var blandt de medlemmer af bandet, som omkom ved et flystyrt i 1977.

Hans bror, Johnny Van Zant, har overtaget rollen som forsanger i bandet, som stadig er aktivt.

Sangskrivere fra USA
Sangere fra USA
Omkomne ved flyulykker
Carlos Alberto Torres

Carlos Alberto "Capita" Torres (normalt bare kendt som Carlos Alberto, tredje Captain) (født 17. juli 1944 i Rio de Janeiro, død 25. oktober 2016) var en brasiliansk fodboldspiller og fodboldtræner, der som anfører blev verdensmester med det brasilianske landshold ved VM i 1970. Han spillede på klubplan for blandt andet Fluminense, Santos FC og Flamengo.

Carlos Alberto blev i 2004 udvalgt til FIFA 100, en kåring af de 125 bedste nulevende fodboldspillere gennem historien.

Referencer

Eksterne henvisninger 

 Spillerinfo 

Fodboldtrænere fra Brasilien
Fodboldspillere fra Brasilien
Fodboldspillere fra Fluminense
Fodboldspillere fra Santos FC
Fodboldspillere fra Clube de Regatas do Flamengo
Verdensmestre i fodbold
Personer fra Rio de Janeiro
Trænere for Aserbajdsjans fodboldlandshold
Deltagere ved verdensmesterskabet i fodbold 1970
Bartholin Instituttet

Bartholin Instuttet blev grundlagt i 1989 og er navngivet efter den danske læge Thomas Bartholin som opdagede lymfesystemet. Instituttet er i dag underlagt Rigshospitalets Patologiafdeling, og består af 3 grupper som arbejder med eksperimentel cancerforskning og diabetes.

Eksterne kilder/henvisninger 

 Bartholin Instituttet  på rigshospitalet.dk.

Sundhedsvæsen i Danmark
Norðurland eystra

Norðurland eystra er en af otte landsvæði, som er landsdele eller regioner på Island. Norðurland eystra er inddelt i 16 kommuner (sveitarfélög), havde 2007 28.699 indbyggere og et areal på 21.968 km².

Islands nordligste beboede sted er øen Grímsey og på fastlandet bygden Hraunhafnartangi. Desuden hører den kun 90 m² store undervandsvulkan Kolbeinsey 35 km nordvest for Grimsey og 105 km fra fra den islandske nordkyst til regionen.

Landsdelens hovedby er skole- og kulturbyen Akureyri ved fjorden Eyjafjörður.

Området er præget af vulkanske aktiviteter som f. eks ved Námaskard ved Mývatn, hvor man siden 1977 har udnyttet den geotermiske energi ved hjælp af et elektricitetsværk.

I regionens lavland har der igennem århundreder boet mennesker, som levede af fiskeri og landbrug. I nyere tid har særlig de tyndt befolkede områder som mindre bygder og gårde måttet opgives, det gælder bl.a. området øst for Eyjafjörður og store områder på Melrakkaslétta og Langanes. Mange turister søger nu til de ensomt beliggende steder for at opleve roen og den særprægede natur.

Natur og turisme 
Udviklingen af turisterhvervet i regionen bærer mange steder præg af historien, forskellige landbrugsmetoder, og hvad man kan opleve i naturen.

Den med sine ca. 17.000 indbyggere universitets- og fiskeriby Akureyri har mange museer, kirker og parker. I den sydvestlige del af byen, lidt højere end Akureyrarkirkja, ligger den botaniske have (Lystigarður Akureyrar) med ca. 6000 fremmede plantearter og ca. 400 indenlandske arter.

Uden for fjordene Eyjafjörður og Skjálfandi er det muligt at observere hvaler, og i Húsavík er der et hvalmuseum.

I Skagafjörður ligger de naturrige øer Málmey, Drangey og Lundey. Omkring fjorden er der mange hesteudlejere og firmaer, som organiserer rideture på de islandske heste, og der er gode muligheder for rafting på gletsjerflodene i Østdalen og Vestdalen,

I Siglufjörður, hvor fiskeri og fiskeindustri stadig udgør den økonomiske basis, er der et sildefiskerimuseum med minder fra sildefiskeriet i byens storhedstid i den første halvdel af det 20. århundrede, et fiskeri, der havde stor betydning for hele Islands udvikling.

På strækningen mellem Akureyri og Mývatn ligger det 12 meter høje og ca. 30 meter brede
vandfald Goðafoss Gudernes vandfald, hvor man mener, at høvdingen Thorgeir kastede sine gudebilleder i vandfaldet, da islændingene i året 1000 gik over til kristendommen

Mývatn er en af Europas mest fuglerige søer, hvor der yngler mange eksotiske fuglearter, især andefugle, men også fugle som ikke kendes i det øvrige Europa. Fra fjeldet Vindbergjarfjall er der en enestående udsigt ud over søen.

I naturreservatet Mývatn kan man blandt andet besøge pseudokraterne ved Skútustaðir, de 2000 år gamle lavaformationer i Dimmuborgir, solfatarakilderne ved Námaskard og vulkanen Krafla, som havde sit sidste udbrud i 1984.

Ekstern henvisning 
 Besøg Nordisland 

Islands regioner
North Star Bay

North Star Bay er en bugt ved Thule Air Base ud for Wolstenholme Fjord.

Den 21. januar 1968 indtrådte Thuleulykken, hvor et amerikansk B-52 Stratofortress bombefly styrtede ned på isen i North Star Bay nær Thule Air Base.

Farvande i Grønland
El Hadji Diouf

El Hadji Ousseynou Diouf (født 15. januar 1981 i Dakar, Senegal) er en senegalesisk tidligere fodboldspiller, der spillede som angriber. Han spillede i mange engelske klubber, blandt andet Liverpool, Bolton Wanderers, Sunderland, Blackburn Rovers, Doncaster Rovers, og Leeds United. Før han kom til engelsk fodbold i 2002 spillede han for de franske klubber FC Sochaux, Rennes FC samt RC Lens.

Med Liverpool F.C. vandt Diouf i 2003 Carling Cuppen efter finalesejr over Manchester United. Han blev i 2004 udvalgt til FIFA 100, en kåring af de 125 bedste nulevende fodboldspillere gennem historien. Han er desuden blevet kåret til Årets spiller i Afrika i både 2001 og 2002.

Landshold 
Diouf nåede i sin tid som landsholdsspiller (2000-2009) at spille 70 kampe og score 24 mål for Senegals landshold, som han debuterede for i år 2000 i et opgør mod Benin. Han var efterfølgende en del af den senegalesiske trup, der nåede kvartfinalerne ved VM i 2002. Derudover har han tre gange repræsenteret sit land ved African Nations Cup.

Titler 
Carling Cup
 2003 med Liverpool F.C.

Eksterne henvisninger 
 Spillerinfo 
 

Fodboldspillere fra Senegal
Deltagere ved verdensmesterskabet i fodbold 2002
Fodboldspillere fra FC Sochaux-Montbéliard
Fodboldspillere fra Stade Rennais FC
Fodboldspillere fra RC Lens
Fodboldspillere fra Liverpool F.C.
Fodboldspillere fra Bolton Wanderers F.C.
Fodboldspillere fra Sunderland A.F.C.
Fodboldspillere fra Blackburn Rovers F.C.
Fodboldspillere fra Doncaster Rovers F.C.
Fodboldspillere fra Leeds United F.C.
Karlskron

Karlskron er en kommune i landkreis Neuburg-Schrobenhausen i regierungsbezirk Oberbayern, i den tyske delstat Bayern.

Geografi 
Karlskron ligger i Planungsregion Ingolstadt.
Kommunen består ud over Karlskron, af landsbyerne Karlsruh, Josephenburg, Fruchtheim, Pobenhausen, Aschelsried, Adelshausen, Mändlfeld, Grillheim, Deubling, Bofzheim, Probfeld, Walding, Brautlach og Wintersoln.

Historie 
Karlskron blev grundlagt i slutningen af det 18. århundrede som den første kolonibebyggelse i forbindelse med afvandingen af moseområdet Donaumoos. Den har navn efter kurfyrsten Karl Theodor af Pfalz og Bayern.

Eksterne henvisninger
Königsmoos

Königsmoos er en kommune i landkreis Neuburg-Schrobenhausen i regierungsbezirk Oberbayern, i den tyske delstat Bayern.

Geografi 
Königsmoos ligger i Planungsregion Ingolstadt.
 
I kommunen Königsmoos ligger landsbyerne Stengelheim (676 indbyggere),	Untermaxfeld (727 indbyggere), Obermaxfeld (472 indbyggere), Ludwigsmoos (908 indbyggere), Klingsmoos (1.291 indbyggere), Rosing og Zitzelsheim (68 indbyggere), Achhäuser (102 indbyggere) og Obergrasheim (152 indbyggere). Kommunen er dannet i 1975 ved en sammenlægning af de tidligere kommuner Klingsmoos, Ludwigsmoos og Untermaxfeld.

Eksterne henvisninger
Grímsey

Grímsey er en 5,3 km² stor, 4,7 km lang og 1,7 km bred ø med ca. 103 indbyggere (2007), ca. 40 km nord for Island. Grimsey er Islands nordligste beboede område, kun øen Kolbeinsey ligger længere mod nord, men er ubeboet. Nærmeste land er øen Flatey á Skjálfanda ca. 40 km mod syd. Der er stejle klipper overalt, undtagen på den sydlige kystlinje. Polarcirkelen ligger kun 600 meter nord for øen, mens bygden ligger på den sydvestlige del

Øen var tidligere en selvstændig kommune, men blev den 31. maj 2009 en del af Akureyri Kommune. Der er supermarked, bank, skole og børnehave. Skolen fungerer også som forsamlingshus. Lægen kommer en gang om måneden til øen. Hovederhvervet er fiskeri. Der er rige fiskebanker omkring øen, men der fiskes også længere ude i det Arktiske Ocean. Der er også lidt landbrug og fangst af fugle i fuglefjeldene. Grimseys kirke er bygget af drivtømmer i 1867 og renoveret i 1956. Fire gange om året får øen besøg af en præst fra fastlandet.

Øen har tre gange om ugen bådforbindelse til Dalvík på selve Island og og en 1.200 meter lang landingsbane med regelmæssig flyforbindelse til Akureyri. Piloterne har ofte problemer ved landing og start på grund af de mange fugle.

Øens højeste punkt er 103 m og ligger i den nordlige ende, hvorfra det skråner mod syd i grønne enge og græsgange. Hele vejen rundt om øen er der fuglefjelde.

Øens stejle klipper danner hjemsted for store kolonier af søfugle, og om sommeren lader øboere sig hejse ned ad klippesiden for at fange fugle og samle æg. Af fuglearter er blandt andet søpapegøje, alk, teist, polarlomvie og forskellige mågearter. Af og til er det også muligt at observere søkonge. Isbjørne siddende på drivis fra fra Grønland har ofte besøgt øen, sidste besøg var i 1969. Den blev skudt og er udstillet på museet i Husavik.

Vegetationen ligner lidt tundra og engene er kun grønne om sommeren. Der er ingen træer, men kun enkelte buske.

Klimaet på Grímsey er et maritimt polarklima. Middeltemperaturen er i januar, februar ca. -1 °C. I juli er middeltemperaturen på 8 °C. Der kan dog være ekstremtemperaturer på -20 °C og +21 °C. Alle måneder kan have frost, og nedbørstallet er på ca. 559 mm.

Historie 
Under en epidemi i 1793 omkom mange, og de seks overlevende mænd besluttede at ro til hovedlandet for at få nye beboere til øen. Undervejs kæntrede båden, og alle seks druknede, og de få kvinder, der var tilbage på øen, var overladt til sig selv. Myndighederne greb ind og sendte en båd med mænd til øen for at forhindre, at øen blev affolket.

Eksterne henvisninger 

 www.grimsey.is
 Øen Grimsey 
 Kort 

Øer i Island
Wolstenholme Fjord

Wolstenholme Fjord er en fjord beliggende i nordvest Grønland ved Thule Air Base med udløb i North Star Bay.

Fjorden bliver fødet af fire store gletsjere, der ligger tæt på J-Site/BMEWS og Nordbjerget/ North Mountain.

Navnene på de fire gletsjere er Salisbury, Champerlin, Knud Rasmussen og Harald Moltke.

Se også 
  Salisbury Glacier (english)
 Champerlin Glacier (english)
 Knud Rasmussen Glacier (english).
 Harald Moltke Glacier (english)

Fjorde på Grønland
Industritekniker-maskin

Industritekniker-maskin eller maskinarbejder, er en håndværker, som er uddannet til at udføre opgaver indenfor jern- og metalindustrien, skibsværfter, maskinfabrikker og andet ved manuelt arbejde eller med computerstyrede maskiner.

Manuelt arbejde 

Industriteknikere-maskin, kan arbejde med manuelt styrede maskiner, eksempelvis drejebænke, fræsere, shappere, boremaskiner, boremøller, slibemaskiner etc., og reparerer og vedligeholder maskiner og produktionsanlæg samt udfører forskellige filebænks- og montagearbejder.

Computerstyret arbejde 

Som industritekniker-maskin, planlægger og programmerer man også computerstyrede maskiner, som omfatter opstilling af maskinerne og efterfølgende produktion.

Maskinparken kan være CNC-drejebænke, CNC-fræsere og CNC-boremaskiner og integrerede produktionsanlæg.

Ekstern henvisning og kilde 

 Industritekniker-maskin   på Industriens uddannelser (iu.dk)

Håndværk
Stillingsbetegnelser
J-Site

J-Site er navnet på  radarstationen BMEWS (Ballistic Missile Early Warning System) ca. 10 km nordøst for Thule Air Base.

Radarstationen ligger ved Wolstenholme Fjord.

Radarstationen er fuldstændig uafhængig af  Thule Air Base.  

Den gamle radarstation fra 1961 er nu nedrevet og erstattet af en ny og endnu bedre radar.
 
Før kunne man se en dør på 5000 km afstand, nu kan man se en fodbold på 5000 km afstand.

Sammen med Clear Fairbanks, Alaska og RAF Fylingdales i Yorkshire, England  udgør de et samlet radarnetværk

Meddelserne går til NORAD (North American Aerospace Defense Command) i Cheyenne Mountain Colorado i USA.

   

Radioteknik
USA's militæranlæg på Grønland